Gebruikers krap kop ná OLX uit SA verdwynOLX is vanaf 1 Februarie aan Suid-Afrika onttrek. (Foto: Skermskoot) Aanhangers van OLX, die gewilde kleinadvertensieplatform vir gebruikte produkte, krap die afgelope ruk kop nadat dié webwerf oënskynlik nie meer in Suid-Afrika beskikbaar is nie. OLX is in 2011 deur die multinasionale mediagroep Naspers in Suid-Afrika van stapel gestuur en het sedertdien met ander plaaslike kleinadvertensiehandelaars soos Bidorbuy en Gumtree meegeding. Henk Bakker, eienaar van Bridge Auto Spares in Germiston, sê hy was verward toe hy vroeër vandeesweek op die webwerf wou inloer om na sy bestaande advertensies te kyk. Hy het ŉ boodskap gekry wat lui dat die advertensiediens nie meer beskikbaar is nie. “Ek het die een week nog advertensies opgelaai en die volgende week is die webwerf toe. Ek het geen waarskuwing gekry nie,” sê hy. Sjoerd Nikkelen, OLX-groephoofbestuurder vir Asië, die Midde-Ooste en Afrika, het aan Maroela Media bevestig dat OLX vanaf 1 Februarie aan Suid-Afrika onttrek is. “Ons het ons OLX-platform in Suid-Afrika gestaak om ons aanbod ten volle op ons eiendom- en motorplatforms in die land te fokus,” sê Nikkelen. Indien OLX nou besoek word, word gebruikers aangeraai om óf AutoTrader óf Property24 te besoek. Albei word deur Naspers besit. “[Hierdie besluit] is eintlik ŉ aanduiding van die vordering wat ons die afgelope paar jaar in Suid-Afrika gemaak het en simbolies van hoe ons as die OLX-groep aanhou om onsself en ons aanbod aan te pas.” OLX het reeds in 2018 al sy bedrywighede aan die res van Afrika onttrek, met Suid-Afrika die enigste plek op die vasteland waar die diens steeds beskikbaar was. Bakker sê hy sit hande in die hare noudat hy OLX nie meer kan gebruik nie. Hy het die afgelope twee jaar sowat 600 gratis advertensies op die webwerf gelaai. “Ons verkoop tweedehandse motoronderdele en die onderneming maak staat op die advertensies wat hierop [OLX] verskyn,” sê hy. Bakker het drie jaar gelede die onderneming oorgekoop wat vanjaar in sy 61ste bestaansjaar is. Hy gaan nou probeer om advertensies op Facebook te laai, maar meen dit gaan nog sowat twee jaar duur voordat hy weer die getal advertensies op Facebook het as wat hy vantevore op OLX gehad het.